Tarapotas
Tarapotas (isp. Tarapoto, keč. Taraputu) – miestas Peru šiaurinėje dalyje, San Martino departamente (didžiausias jo miestas), prie Kumbasos upės (į šiaurę nuo Hualjagos); provincijos centras. Yra oro uostas, keliai į Mojobambą, Jurimaguasą, Huanuką. Žemės ūkio regiono prekybinis centras (kava, kakava, vaisiai, manijokai, ryžiai, kukurūzai); maisto, tekstilės pramonė. Vystomas turizmas. Apylinkėse yra vaizdingų krioklių ir lagūnų. Veikia San Martino valstybinis universitetas, kelių kitų universitetų filialai.